*NADLEŽNOSTI ŠKOLSKOG ODOBRA*

*("Sl. novine Kantona Sarajevo", br. 27/2024, )*

**Član 108**

 (1) Nadležnosti školskog odbora u donošenju akata škole su:

a) donošenje pravila škole,

b) donošenje godišnjeg programa rada škole za tekuću godinu i izvještaja o realizaciji godišnjeg programa rada za prethodnu godinu,

c) donošenje finansijskog plana i usvajanje godišnjeg obračuna,

d) donošenje općeg akta o unutrašnjoj organizaciji i sistematizaciji radnih mjesta, i drugih općih akata u skladu sa pozitivno pravnim propisima i

e) donošenje programa rada i izvještaja o radu koji podnosi osnivaču.

(2) Školski odbor je nadležan za rješavanje o:

a) izboru, imenovanju i razrješenju direktora i pomoćnika direktora/voditelj dijela nastavnog procesa kao i zaključivanju ugovora o radu i prestanku rada direktora škole u skladu sa pravilnikom koji donosi ministar,

b) imenovanju komisija u skladu sa pozitivno-pravnim propisima,

c) korištenju sredstava preko iznosa određenog pozitivno pravnim propisima,

d) žalbi učenika, odnosno roditelja učenika na rješenje o izricanju odgojno-disciplinske mjere iz člana 94., stav (2), tač. d), e), f) i g) ovog zakona,

e) utvrđivanju prijedloga plana upisa učenika u prvi razred,

f) verificiranju konačne liste upisanih učenika u prvi razred,

g) žalbama i prigovorima kandidata po javnom konkursu za prijem radnika i

h) žalbama i prigovorima koji se odnose na rad direktora škole.

(3) Školski odbor je nadležan za odlučivanje u drugom stepenu na odluke direktora škole na koje je dopuštena žalba ili prigovor.

(4) Školski odbor, osim nadležnosti propisanih u st. (1), (2) i (3) ovog člana, obavlja i sljedeće:

a) razmatra prijedloge odluka, preporuke i prijedloge koje se upute školskom odboru i preduzima odgovarajuće mjere,

b) rješava sva pitanja odnosa s osnivačem,

c) u prvom stepenu razmatra i odlučuje o pitanjima radnopravnog statusa direktora škole,

d) prati, ocjenjuje i kontrolira rad direktora škole,

e) u vanrednim situacijama kada je direktor privremeno spriječen da obavlja poslove iz nadležnosti direktora, uz saglasnost Ministarstva, ovlašćuje nastavnika ili stručnog saradnika koji ispunjava uslove za direktora koji će, pored svojih poslova, obavljati i poslove i radne zadatke direktora, sve dok traje ta spriječenost,

f) donosi plan kadrovskih potreba u osnovnoj školi i srednjoj školi za petogodišnji period,

g) utvrđuje konačnu listu radnika koji su djelomično ili potpuno ostali bez radnih zadataka,

h) na osnovu saglasnosti Ministarstva, na prijedlog direktora, donosi odluku o raspisivanju konkursa za prijem radnika,

i) na prijedlog direktora donosi odluku o raspisivanju konkursa/oglasa za prijem pripravnika i

j) vrši i druge poslove u skladu sa pozitivno pravnim propisima i pravilima škole.

(5) Odluke školskog odbora su valjane ako za njih glasa većina od ukupnog broja članova.

(6) Predsjednik i članovi školskog odbora odgovorni su za zakonitost rada školskog odbora.

(7) Ministarstvo može poništiti, staviti van snage, odnosno obustaviti od izvršenja odluku školskog odbora, ako je protivna zakonu, podzakonskim i provedbenim aktima i pravilima škole, i o tome obavijestiti u roku od sedam dana od dana donošenja odluke, direktora i školski odbor.

(8) Direktor škole je obavezan odmah obavijestiti Ministarstvo o odluci školskog odbora za koju smatra da je suprotna zakonu, odnosno koja može nanijeti materijalnu štetu školI.